
A korai maladaptív sémák, a megerősítésre való érzékenység, az érzelemszabályozás, az életkor és a reflektív funkció összefüggéseinek vizsgálata

Háttér: A korai maladaptív sémák olyan pervazív kognitív és affektív mintázatok, amelyek a gyermekkorban az alapvető érzelmi szükségletek kielégítetlenségének eredményeként jelentkeznek. A sémák konstellációt a személy adottságai és a környezeti tapasztalatok interakciója formálja – jelen kutatásban ez a kölcsönhatás a büntetésre és jutalomra érzékeny rendszereken (BIS/BAS) keresztül kerül vizsgálatra, amelyek a koragyermekkorban jellemző hasító elhárító mechanizmusból adódóan központi szerepet játszhatnak a kapcsolatokat és az énképet meghatározó reprezentációk kialakulásában. A vizsgálat emellett magában foglalja néhány érzelemszabályozással és reflektív funkcióval kapcsolatos összefüggés feltárását.
Módszer: 202 fős mintán a Young Séma Kérdőív, a BIS/BAS Skálák, az Érzelemszabályozási Nehézségek Kérdőív és a Reflektív Funkció Kérdőív került felvételre. A kapcsolatok feltárása Spearman korrelációk, klaszterelemzés és moderációs elemzés által valósult meg.
Eredmények: A magasabb sémapontszám magasabb büntetésre való érzékenységgel jár együtt, tehát azok, akiknél jelen vannak a korai maladaptív sémák, érzékenyebbek a bünetetés ingereire. A BAS Hajtóerő negatív kapcsolatát találtam az Elszakítottság és elutasítottság, valamint a Károsodott autonómia és teljesítőképesség sématartománnyal, pozitív kapcsolatát a Kóros másokra irányultság sématartománnyal. Az érzelmek elfogadhatatlansága, az impulzuskontroll-nehézség és a mentalizáció sérülése minden sématartományban jelen volt, utóbbi nem gyakorolt moderáló hatást az életkor és a sémák kapcsolatára.



